वैंकूवर सिटी में गैस स्टेशन के स्टोर में घुसे लुटेरों ने मारी गोली, मांग पूरी करने के बावजूद मार दिया
पंजाब के कपूरथला जिले के गांव बिधिपुर के 2 युवकों की हत्या के बाद अमेरिका में जिले के ही एक और युवक की हत्या हो गई है।
पंजाब के कपूरथला जिले के गांव बिधिपुर के 2 युवकों की हत्या के बाद अमेरिका में जिले के ही एक और युवक की हत्या हो गई है। गुरुवार को गांव जलाल भुलाना निवासी 30 वर्षीय नवजोत की लुटेरों ने गोली मारकर हत्या कर दी।
वारदात वाशिंगटन की वैंकूवर सिटी में अंजाम दी गई। बताया जा रहा है कि मांग पूरी करने बावजूद लुटेरों ने उसे गोली मार दी। लुटेरे गैस स्टेशन के स्टोर में लूटपाट के इरादे से घुसे थे, जिनसे भिड़ंत में नवजोत की हत्या हो गई।
परिवार और गांव में पसरा मातम
बताया जा रहा है कि मृतक एक साल पहले ही अमेरिका गया था। इस वारदात की CCTC फुटेज भी सामने आई है। वहीं इस सूचना से गांव जलाल भुलाना में मातम छा गया और परिवार में शोक की लहर दौड़ गई है।
शोक संत्प्त परिवार के अनुसार, 30 वर्षीय नवजोत‌ सिंह अभी कुंवारा था और शुरू से ही विदेश में सैटल होने का सपना संजोये हुए थे। वह लंबे अर्से से विदेश जाने का प्रयास कर रहा था और बीते साल ही वह अपने प्रयासों में सफल हुआ।
सांसद सीचेवाल से शव भारत लाने की अपील
परिवार के अनुसार, नवजोत वाशिंगटन स्टेट के शहर वैंकूवर में एक गैस स्टेशन पर काम कर रहा था। स्टोर पर काम करते समय लुटेरों ने उसे गोली मार दी। इस घटना की CCTV फुटेज भी सामने आई है।
मृतक के परिजनों ने राज्यसभा सदस्य संत बलबीर सिंह सीचेवाल से मुलाकात करके नवजोत की पार्थिव देह भारत लाने की गुहार लगाई है। वहीं सीचेवाल ने विदेश धरती पर पंजाबियों की हत्याओं पर गहरा दुख जताया है।